Na osnovu člana  114. Zakona o odgoju i obrazovanju u osnovnoj i srednjoj školi u Kantonu Sarajevo („Službene novine Kantona Sarajevo“ broj: 27/24) člana 158. odredbi Pravila,  Nastavničko vijeće  JU OŠ „Mehmedalija Mak Dizdar“ Sarajevo,   na sjednici održanoj 06.10.2025. godine,    donosi

P   O   S   L   O   V   N   I   K
O RADU STRUČNIH ORGANA JU OŠ „MEHMEDALIJA MAK DIZDAR“ SARAJEVO 
(Nastavničkog vijeća, Odjeljenskog vijeća i Stručnog aktiva nastavnika)

I  OPĆE ODREDBE
Član 1.
(Predmet Poslovnika)
Poslovnikom o radu Stručnih organa JU OŠ „Mehmedalija Mak Dizdar“ Sarajevo (u daljem tekstu Poslovnik) uređuje se način rada Nastavničkog vijeća, Odjeljenskog vijeća i Stručnog aktiva nastavnika (u daljem tekstu: Stručnih organa) i to: pravo, obaveze i odgovornost članova, pripremanje i sazivanje sjednica, vođenje i tok sjednice, donošenje odluka, održavanje reda na sjednicama, odlaganje, prekid i zaključivanje sjednica, vođenje zapisnika, kao i druga pitanja utvrđena Zakonom o odgoju i obrazovanju u osnovnoj i srednjoj školi u Kantonu Sarajevo ( u daljem tekstu: Zakon).

Član 2.
(Djelokrug rada Stručnih organa)
Stručni organi obavljaju poslove iz svog djelokruga u skladu sa odredbama Zakona, Pravila JU OŠ „Mehmedalija Mak Dizdar“ Sarajevo (u daljem tekstu: Škola) i ovog Poslovnika.

Član 3.
(Održavanje sjednica)
(1) Sjednice Nastavničkog vijeća i Odjeljenskih vijeća se održavaju u skladu sa Godišnjim planom i programom rada i po potrebi, a obavezno na početku školske godine, polovinom oba polugodišta i na kraju školske godine.
(2) Sjednice Stručnih aktiva se održavaju jedanput mjesečno.

Član 4.
(Pripremanje, sazivanje i rukovođenje sjednicama)
(1) Sjednice Nastavničkog vijeća priprema i saziva direktor Škole, koji se brine i o realizaciji zaključaka Nastavničkog vijeća.
(2) Nastavničkim vijećem rukovodi direktor, a u njegovom odsustvu lice koje on ovlasti (pomoćnik direktora).
(3) Odjeljenskim vijećem rukovodi razrednik.
(4) Stručnim aktivom rukovodi predsjednik stručnog aktiva.

Član 5.
(Članovi Stručnih organa)
(1) Nastavničko vijeće čine svi nastavnici i stručni saradnici Škole, dok Odjeljensko vijeće čine svi nastavnici koji izvode nastavu  u jednom odjeljenju.
(2) Stručne aktive čine nastavnici određenih nastavnih oblasti. 
(3) Članovi Stručnih organa dužni su se pridržavati odredbi ovog Poslovnika.
(4) Odredbe ovog Poslovnika primjenjuju se i na sve članove koji sudjeluju u radu Stručnih organa.

Član 6.
(Terminološko značenje roda)
Terminološko korištenje muškog ili ženskog roda u Poslovniku podrazumijeva uključivanje oba roda.

II NADLEŽNOSTI STRUČNIH ORGANA

Član 7.
(Nadležnosti Nastavničkog vijeća)
           Nastavničko vijeće obavlja sljedeće poslove: 
a)	utvrđuje prijedlog godišnjeg programa rada i izvještaj o radu, 
b)	donosi odluke o organizaciji odgojno-obrazovnog rada, 
c)	ostvarivanje i realizaciju nastavnog plana i programa i preduzima mjere za njegovo izvršavanje i o tome podnosi izvještaj Školskom odboru, 
d)	razmatra realizaciju nastavnog plana i programa s posebnim osvrtom na postignuća učenika kao i na kontinuitet ocjenjivanja učenika,
e)	usvaja IEP, IPP i ITP, i druge posebne programe u skladu sa Zakonom, 
f)	na prijedlog odjeljenskog vijeća utvrđuje potrebu uvođenja posebnog oblika nastave (dopunska, instruktivna, konsultativna, dodatna i sl.), 
g)	odlučuje o žalbama i prigovorima na zaključne ocjene, 
h)	odlučuje o zahtjevima učenika, 
i)	utvrđuje obim i raspored instruktivno-konsultativne nastave za vanredne učenike, učenike koji polažu razlike predmeta ili su opravdano propustili redovnu nastavu,
j)	utvrđuje prijedlog programa stručnog usavršavanja nastavnika i stručnih saradnika, program rda stručnih organa i komisija i razmatra realizaciju istih, 
k)	vrši raspored učenika u odjeljenja, 
l)	na prijedlog direktora donosi odluku o izboru razrednika i predsjednika stručnih aktiva,  analizira uspjeh učenika i rad odjeljenskih vijeća, 
m)	analizira rad nastavnika i stručnih saradnika, 
n)	imenuje komisije za polaganje ispita,
o)	razmatra izvještaj o polaganju ispita, 
p)	razmatra izvještaj o izvršenom stručnom nadzoru, 
q)	odobrava učeniku Škole završavanje dva razreda u toku jedne školske godine, 
r)	stara se o profesionalnom usmjeravanju učenika, 
s)	razmatra odgojno-disciplinske mjere i donosi odgovarajuće odluke, 
t)	preporučuje nabavku stručnih časopisa i druge stručne literature, 
u)	procjenjuje opravdanost razloga nepohađanja nastave, 
z)	donosi odluku o dodjeli specijalnog statusa učenika, 
aa)	utvrđuje prijedlog posebnih programa za nadarene učenike i učenike povratnike iz inostranstva  
bb)	vrši i druge poslove utvrđene Zakonom i normativnim aktima Ministarstva za odgoj i obrazovanje Kantona Sarajevo (u daljem tekstu: Ministarstvo) i Škole.

Član 8.
(Nadležnosti Odjeljenskog vijeća)
Odjeljensko vijeće obavlja slijedeće poslove:
a)	kontinuirano prati rad i napredovanje učenika u odjeljenju,
b)	prati realizaciju nastavnog plana i programa,
c)	prati razvoj učenika i predlaže izbor programa za nadarene učenike i izbor programa i oblika nastave za učenike koji imaju teškoće u savladavanju nastavne građe,
d)	analizira rad nastavnika i stručnih saradnika i predlaže mjere za unapređivanje njihovog i ukupnog odgojno-obrazovnog rada,
e)	ujednačava kriterije i pristup nastavnika u odgojno-obrzovnom procesu,
f)	predlaže, odnosno izriče odgojno-disciplinske mjere,
g)	donosi mišljenje po prigovoru na zaključnu ocjenu i isto dostavlja nastavničkom vijeću na odlučivanje,
h)	na osnovu zaključnih ocjena utvrđuje opći uspjeh učenika,
i)	  obavlja i druge poslove utvrđene drugim relevantnim propisima.

Član 9.
(Nadležnosti stručnog aktiva)
Stručni aktiv obavlja slijedeće poslove:
a)	prati realizaciju nastavnog plana i programa i predlaže mjere za njegovo unapređenje,
b)	usaglašava kriterije ocjenjivanja,
c)	predlaže izmjene nastavnog plana i programa u skladu sa tehnološkim razvojem i dostignućima u toj oblasti,
d)	predlaže direktoru podjelu predmeta i časova na nastavnike,
e)	učestvuje u izradi i izboru programa stručnog usavršavanja nastavnika i
f)	obavlja i druge poslove utvrđene Zakonom i normativnim aktima Ministarstva i Škole.

III PRAVA I OBAVEZE ČLANOVA STRUČNIH ORGANA

Član 10.
(Prava i dužnosti članova Stručnih organa)
(1) Članovi Stručnih organa imaju dužnost i obavezu da:
-	redovno prisustvuju sjednicama i sudjeluju u raspravljanju i odlučivanju,
-	o razlozima spriječenosti pravovremeno izvještavaju rukovodioca Stručnog organa,
-	daju prijedloge za razmatranje određenih pitanja na sjednicama,
-	daju prijedloge za donošenje odluka iz njihovog djelokruga.
(2) Vrijeme provedeno na sjednici sastavni je dio obaveznog radnog vremena u okviru 40 – satne radne sedmice.
(3) Dolazak na sjednice Stručnih organa je obavezno, osim u izuzetnim  i opravdanim  slučajevima, kada nastavnik mora blagovremeno najaviti odsustvovanje što će biti evidentirano u zapisniku stručnih organa 

IV PRIPREMANJE I  SAZIVANJE SJEDNICE 

Član 11.
(Pripreme materijala za sjednicu)
O pitanjima koja su u isključivoj nadležnosti određenog Stručnog organa, rukovodioc stručnog organa je neposredno odgovoran za pripremu materijala za sjednicu.
 
Član 12.
(Vrijeme održavanja sjednica) 
(1) Sjednice Stručnih organa održavaju se prema potrebi.
(2) Sjednicu saziva rukovodioc Stručnog organa po svojoj inicijativi ili po zahtjevu nekog člana, po pravilu dva dana prije održavanja.
(3) Izuzetno sjednica se može zakazati i održati isog dana ako je predmet hitan, a nije potrebno više vremena za proučavanje materijala.
Član 13.
(Obavijest o održavanju sjednica)
(1) Obavijest o održavanju sjednice Stručnog organa sadrži: dan, sat održavanja sjednice i dnevni red.
(2) Obavijest o održavanju sjednice Nastavničkog vijeća se ističe na oglasnoj ploči Škole najkasnije dva dana prije održavanja sjednice. 
Član 14.
(Dnevni red sjednice)
(1) Rukovodilac Stručnog organa daje prijedlog dnevnog reda.
(2) Rukovodilac iz stava 1. ovog člana je obavezan da za svaku predloženu tačku dnevnog reda izvrši pripremu koja sadrži:
-	osnovu za razmatranje i odlučivanje (odredbe Zakona, Pravila Škole i drugih akata kojim se odlučuje o konkretnom pitanju),
-	moguća rješenja odnosno odluke,
-	za svako rješenje razloge za ili protiv prijedloga odluke,
-	konačan prijedlog odluke.

V TOK SJEDNICE
Član 15.
(Prisustvo na sjednicama)
(1) Sjednicom Stručnog organa predsjedava rukovodilac Stručnog organa, a u slučaju njegove odsutnosti osoba koju on ovlasti. Rukovodilac otvara sjednicu i utvrđuje da li je na sjednici prisutan potreban broj članova Stručnog organa. Ako sjednici ne prisustvuje 50% od ukupnog broja članova, sjednica se ne može održati i zakazuje se drugi put.
(2) Sjednice se po pravilu održavaju van nastavnog proseca.

Član 16.
(Utvrđivanje dnevnog reda sjednice)
(1) Rukovodilac Stručnog organa podnosi članovima Stručnog organa prijedlog dnevnog reda na razmatranje i usvajanje.
(2) Svaki član ima pravo zatražiti izmjenu i dopunu predloženog dnevnog reda.
(3) Nakon utvrđivanja dnevnog reda započinje rasprava i odlučivanje o pojedinim tačkama dnevnog reda i to redom kojim su utvrđene u usvojenom dnevnom redu.

Član 17.
(Prava i dužnosti rukovodioca sjednice)
(1) Rukovodilac Stručnog organa otvara sjednicu, rukovodi njenim radom, brine se o održavanju reda na sjednici i zaključuje sjednicu.
(2) Rukovodeći  sjednicom rukovodilac ima slijedeća prava i dužnosti:
-	utvrđuje da li je na sjednici prisutan dovoljan broj članova, odnosno da li postoji kvorum za punovažno odlučivanje,
-	utvrđuje pojedinačno koji članovi nisu prisutni na sjednici,
-	brine se da rad na sjednici teče prema utvrđenom redu i prema odredbama ovog Poslovnika,
-	daje riječ učesnicima sjednice i usmjerava diskutovanje uz saglasnost s utvrđenim dnevnim redom,
-	brine o pravilnom formulisanju donijetih zaključaka i odluka,
-	odobrava članovima Stručnog organa da iz opravdanih razloga napuste sjednicu,
-	ističe mjere zbog narušavanja reda na sjednici i za koju je ovlašten ovim Poslovnikom.

Član 18.
(Diskusija na sjednici)
(1) Poslije iznošenja prijedloga za svaku tačku dnevnog reda, rukovodilac Stručnog organa daje riječ prisutnim po redu prijave. 
(2) Svaki član na sjednici može govoriti po pitanju koje je na dnevnom redu.
(3) Diskusije se svode na minimum vremena do 5 minuta sa konkretnim prijedlozima.
(4) Za vrijeme diskusije mora da vlada red i mir. Svaki drugi rad ili obavljanje bilo kakvih poslova se isključuje.
Član 19.
(Pridržavanje dnevnog reda)
(1) Niko nema pravo da prekida člana koji diskutuje, da mu upada u riječ ili na bilo koji način utiče na njegovo slobodno izlaganje i davanje prijedloga i sugestija. Izuzetno, ukoliko je član na sjednici u svojoj diskusiji preopširan i ponavlja se, ako prekorači ograničeno vrijeme za diskusiju, ako pri tom vrijeđa ostale članove ili iz bilo kog razloga ili ometa i onemogućava rad Stručnog organa, rukovodioc je obavezan da ga upozori, odnosno u ponovljenom slučaju izrekne mjeru opomene.
(2) Ako opomenuti član nastavi sa ometanjem rada, rukovodioc mu izriče mjeru oduzimanja riječi. Ako i dalje nastavi s raspravom može se udaljiti sa sjednice.

Član 20.
(Udaljenje sa sjednice)
Sa sjednice se može udaljiti svaki član, ako svojim ponašanjem ili riječju onemogućava rad Stručnog organa. Odluku o udaljenju donosi lice koje rukovodi sjednicom Stručnog organa.

Član 21.
(Glasanje na sjednici)
(1)  Kada rukovodilac Stručnog organa utvrdi da nema više prijavljenih članova za raspravu ili kada ocijeni da se iz do tada obavljene rasprave može donijeti odgovarajuća odluka ili zaključak, tada on zaključuje raspravu, utvrđuje formulaciju prijedloga i stavlja na glasanje.
(2) O prijedlogu odluka članovi Stručnog organa glasaju javno (dizanjem ruku ili pojedinačnim prozivanjem).
(3) Po završenom glasanju rukovodilac utvrđuje i objavljuje rezultate glasanja (broj glasova „ZA“ prijedlog, broj glasova „PROTIV“ prijedloga i broj „SUZDRŽANIH“ glasova).
(4) Odluka je punovažna ako je za prijedlog  glasalo više od 50% prisutnih. 

Član 22.
(Tajno glasanje)
(1) Glasati se može i tajno o pojedinim tačkama dnevnog reda, ako tako odluče članovi Stručnog organa.
(2) Tajno glasanje se obavlja zaokruživanjem jednog od ponuđenih rješenja, a za provođenje glasanja bira se Komisija od tri člana. Članovi Stručnog organa ne mogu na ovjereni glasački listić unositi nove formulacije ni dopune teksta.
(3) Po izvršenom glasanju Komisija utvrđuje rezultate izjašnjavanja i podnosi izvještaj ili usmeno izlaganje predsjednika komisije.
(4) Glasački listići kojima je dopisan tekst ili na kojima se ne može utvrditi opredjeljenje, glasačka komisija će smatrati nevažećim.
(5) Prijedlog odluke je prihvaćen ako se za isti izjasni većina članova stručnog organa.

Član 23. 
(Odlaganje tačke dnevnog reda)
(1) U slučaju da se pojedina pitanja nisu mogla riješiti na sjednici Stručnog organa ili nije dovoljno pripremljen materijal ili je potrebno formirati posebnu komisiju, tačka dnevnog reda se odlaže za sljedeću sjednicu.
(2) U slučaju da je hitno donošenje odluke, sjednica se saziva za sljedeći dan, a Komisija u međuvremenu mora obaviti svoj dio posla.

VI  ZAPISNICI
Član 24.
(Zapisnik Nastavničkog vijeća)
(1) Na svakoj sjednici vodi se zapisnik. 
(2) Zapisnik Nastavničkog vijeća vodi po pravilu jedan od članova Nastavničkog vijeća, kojeg  imenuje direktor Škole. Zapisnik odjeljenskog vijeća vodi razrednik, a stručnog aktiva rukovodilac aktiva.
(3) Zapisnik Nastavničkog vijeća obavezno sadrži:
-	broj,
-	vrijeme i mjesto održavanja sjednice,
-	ime i prezime predsjedavajućeg, člana Nastavničkog vijeća i drugih lica prisutnih sjednici,
-	broj prisutnih,
-	ime i prezime odsutnog člana,
-	dnevni red,
-	sažetak diskusije, odnosno rasprave na sjednici,
-	donesenu odluku  i zaključak,
-	na svakoj stranici zapisnika potpis direktora škole i pečat, odnosno predsjedavajućeg sjednice i lica koje vodi zapisnik.
(4) Zapisničar ne smije vršiti bilo kakvu izmjenu ili dopunu zapisnika.
(5) Za uredno vođenje zapisnika odgovoran je zapisničar i direktor Škole.
(6) Izmjena i dopuna zapisnika sa sjednice Nastavničkog vijeća vrši se samo odlukom Nastavničkog vijeća prilikom njegovog usvajanja.
(7) Zaključci sa sjednice Vijeća oglašavaju se na oglasnu ploču u zbornicu u roku od 5 dana od dana održavanja sjednice.
Član 25.
(Sveska zapisnika Nastavničkog vijeća)
Zapisnik sa sjednice Nastavničkog vijeća vodi se u elektronskom obliku i obaveznoj štampanoj verziji na papiru formata A4, numerisanih stranica sa potpisom direktora škole, zapisničara i ovjerom pečata škole na svakoj stranici. Numerisanje se vrši na način da svaki novi zapisnik prati niz sa prethodne sjednice. Zapisnik se uvezuje u svesku zapisnika na kraju školske godine, u tvrdi uvez. Naslovna stranica sveske zapisnika treba da sadrži sljedeće podatke: naziv ustanove, školsku godinu, ime zapisničara i potpis direktora škole. Posljednja stranica treba da sadrži podatke o ukupnom broju stranica sveske zapisnika sa potpisom direktora i ovjerom pečata škole. 

Član 26.
(Zapisnik Odjeljenskog vijeća)
(1) Zapisnik sjednice Odjeljenskog vijeća vodi se u odjeljenskoj knjizi/E-dnevnik, na predviđenoj stranici.
(2) Zapisnik Odjeljenskog vijeća obavezno sadrži:
-	broj,
-	vrijeme i mjesto održavanja sjednice,
-	ime i prezime predsjedavajućeg, člana Odjeljenskog vijeća i drugih lica prisutnih sjednici,
-	ime i prezime prisutnih članova,
-	ime i prezime odsutnih članova, 
-	dnevni red,
-	sažetak diskusije, odnosno rasprave na sjednici,
-	donesenu odluku, 
-	zaključak,
-	potpis predsjedavajućeg.
Član 27.
(Zapisnik Stručnog aktiva)
(1) Zapisnik sjednice Stručnog aktiva vodi se u Svesci – Evidencija o radu stručnog aktiva, zapisnik sa sjednica stručnog aktiva elektronskim putem, a na kraju školske godine isti se predaje u stručnu službu škole u printanoj verziji s potpisom predsjednika stručnog aktiva . 
(2) Zapisnik Stručnog aktiva obavezno sadrži:
-	broj,
-	vrijeme i mjesto održavanja sjednice,
-	ime i prezime predsjedavajućeg, člana Stručnog aktiva i drugih lica prisutnih sjednici,
-	broj prisutnih,
-	ime i prezime odsutnog člana, 
-	dnevni red,
-	sažetak diskusije, odnosno rasprave na sjednici,
-	donesenu odluku, 
-	zaključak,
-	potpis predsjedavajućeg sjednice. 

VIII ZAVRŠNE ODREDBE
Član 28.
(Stupanje na snagu) 
Poslovnik stupa na snagu danom usvajanja na sjednici Nastavničkog vijeća.

Član 29.
(Izmjene i dopune Poslovnika) 
Izmjene i dopune ovog Poslovnika vrše se po istom postupku kao i njegovo donošenje.

Član 30.
(Prestanak važenja prethodnog Poslovnika) 
Danom stupanja na snagu ovog Poslovnika prestaje da važi Poslovnik o radu Stručnih organa  JU OŠ “Mehmedalija Mak Dizdar” Sarajevo, broj: 2542/2019 od   22.10.2019. godine.

Broj:07-1-3742/2025
Sarajevo, 06.10.2025.                                                    Predsjedavajuća Nastavničkog vijeća

										

                                                                                              mr.sc.Samira Nukić